CELEX: 52017JC0024
Language: sk
Date: 2017-07-10
Title: Spoločný návrh ROZHODNUTIE RADY o pozícii Únie v Rade pre spoluprácu zriadenej Dohodou o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej

EURÓPSKA KOMISIA
            V Bruseli10. 7. 2017
            JOIN(2017) 24 final
            2017/0157(NLE)
            Spoločný návrh
            ROZHODNUTIE RADY
            o pozícii Únie v Rade pre spoluprácu zriadenej Dohodou o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Vzťahy medzi EÚ a Arménskom v súčasnosti vychádzajú z Dohody o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej (ďalej len „dohoda o partnerstve a spolupráci“), ktorá nadobudla platnosť 1. júla 1999, a z rámca európskej susedskej politiky (ESP) preskúmaného v roku 2015
                  1
                (preskúmanie ESP). Hlavnými zásadami, ktorými sa riadia dvojstranné vzťahy v tomto kontexte, sú väčšia diferenciácia medzi partnerskými krajinami a väčšia zodpovednosť týchto krajín.
            
            
               Zmluvné strany sa dohodli na prioritách partnerstva, ako sa stanovuje v preskúmaní ESP. Tieto priority sú zoskupené podľa priorít dohodnutých na samite Východného partnerstva, ktorý sa konal v máji 2015 v Rige. Tento dokument stanovuje zameranie spoločnej činnosti na roky 2017 – 2020. Nebude mať vplyv na spoluprácu v iných oblastiach, bude však smerodajný pre budúcu finančnú spoluprácu.
            
            
               •Súlad s existujúcimi ustanoveniami v tejto oblasti politiky
            
            
               
                  Priority partnerstva sú v súlade s prioritami politiky EÚ v tejto oblasti. Týmito prioritami sú politická a hospodárska stabilizácia susedstva a stabilizácia jeho bezpečnosti, sledovanie záujmov EÚ a presadzovanie univerzálnych hodnôt.
               
            
            
               •Súlad s ostatnými politikami Únie
            
            
               
                  V navrhovaných prioritách partnerstva sa odráža dlhodobá angažovanosť EÚ vo vzťahu k jej východnému partnerovi a zároveň sú plne v súlade s Globálnou stratégiou pre zahraničnú a bezpečnostnú politiku Európskej únie. V tejto stratégii sa vyzýva na investície do odolnosti štátov a spoločností na východe a na budovanie užších vzťahov. Tento integrovaný prístup k odolnosti reaguje na najakútnejšie prípady vládnej, hospodárskej, spoločenskej a klimatickej/energetickej zraniteľnosti.
               
               
                  V stratégii sa takisto zohľadňuje:
               
            
            
               ·potreba silnejšej demokracie a právneho štátu,
            
            
               ·presadzovanie ľudských práv, základných slobôd a dobrej správy vecí verejných,
            
            
               ·intenzívnejšie zameranie na medzinárodnú spoluprácu v oblasti boja proti terorizmu, prevencie konfliktov, regionálnej stability a
            
            
               ·potenciál vytvárať udržateľný rast a zamestnanosť posilnením obchodu v prostredí plne fungujúceho trhového hospodárstva, ktoré je členom Euroázijskej hospodárskej únie, avšak ktoré sa zaviazalo postupne zosúladiť mnohé zo svojich odvetvových politík s politikami EÚ.
            
            
               2.PRÁVNE ASPEKTY
            
            
               
                  Základom tohto návrhu rozhodnutia Rady o pozícii Únie v Rade pre spoluprácu zriadenej dohodou o partnerstve a spolupráci, pokiaľ ide o prijatie priorít partnerstva, je článok 218 ods. 9 Zmluvy o fungovaní Európskej únie (ZFEÚ). Hmotnoprávnym základom pre prijatie priorít partnerstva je ten istý základ, na ktorom bola založená dohoda o partnerstve a spolupráci.
               
               
                  Prijatie priorít partnerstva sa uskutoční rozhodnutím Rady pre spoluprácu EÚ a Arménska po tom, ako Rada Európskej únie na základe článku 218 ods. 9 ZFEÚ prijme pozíciu EÚ v Rade pre spoluprácu. Prijaté priority partnerstva budú základom tvorby programov v rámci nástroja európskeho susedstva.
               
            
            
               V záveroch Rady o preskúmaní európskej susedskej politiky zo 14. decembra 2015 Rada uvítala návrhy uvedené v spoločnom oznámení o preskúmaní európskej susedskej politiky
                  2
               . Cieľom týchto návrhov je „ďalej rozvíjať vzťahy s partnermi, ktorí si želajú usilovať sa o užšie vzťahy s EÚ na základe spoločných hodnôt.“ V spoločnom oznámení sa zdôrazňuje úloha priorít partnerstva ako „základu na stanovenie priorít pomoci“, ako sa stanovuje v nariadení o nástroji európskeho susedstva (ENI).
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Tieto znenia návrhov sa vypracovali po dôkladnej konzultácii s príslušnými útvarmi Komisie a so zástupcami členských štátov v pracovnej skupine Rady Európskej únie pre východnú Európu a Strednú Áziu. V zneniach návrhov sa zohľadňujú aj diskusie s partnermi z EÚ v Arménsku.
               
               
                  V marci 2017 sa v Jerevane konzultovalo so zainteresovanými stranami z občianskej spoločnosti. Tieto konzultácie sa uskutočnili na základe usmernení vypracovaných v rámci preskúmanej európskej susedskej politiky.
               
               
                  Všetky hlavné výstupy z týchto konzultácii sa zohľadnili v pripojenom znení návrhu, pričom sa týkali:
               
            
            
               ·posilnenia nezávislosti súdnictva a práva na spravodlivý súdny proces,
            
            
               ·priaznivého prostredia pre občiansku spoločnosť;
            
            
               ·ochrany základných slobôd,
            
            
               ·rodovej rovnosti,
            
            
               ·posilnenia všetkých úrovní vzdelávacieho systému a
            
            
               ·boja proti korupcii.
            
            
               •Získavanie a využívanie odborných znalostí
            
            
               
                  Príslušné tematické odborné znalosti boli k dispozícii buď v sídle Európskej komisie v Bruseli, alebo na delegácii EÚ v Arménsku v Tbilisi.
               
            
            
               •Hodnotenie vplyvu
            
            
               
                  Neuplatňuje sa.
               
            
            
               •Regulačná vhodnosť a zjednodušenie
            
            
               
                  Neuplatňuje sa.
               
            
            
               •Základné práva
            
            
               
                  Žiadne dôsledky na základné práva v členských štátoch EÚ.
               
            
         
         
            
               
                  Z hľadiska základných práv v Arménsku sa očakávajú pozitívne dôsledky. Toto posúdenie vychádza zo skutočnosti, že v prioritách partnerstva sa Arménsko zaviazalo:
               
            
            
               ·presadzovať základné slobody,
            
            
               ·uskutočniť volebnú reformu na základe odporúčania Úradu pre demokratické inštitúcie a ľudské práva Organizácie pre bezpečnosť a spoluprácu v Európe (OBSE),
            
            
               ·presadzovať nezávislosť súdnictva,
            
            
               ·podporovať dobrú správu vecí verejných a reformu verejnej správy a
            
            
               ·posilniť zodpovednosť subjektov zaisťujúcich bezpečnosť.
            
            
               V oblasti ľudských práv vedú EÚ a Arménsko pravidelný dialóg s cieľom riešiť rôzne otázky, medzi ktoré patrí:
            
            
               ·sloboda prejavu,
            
            
               ·sloboda médií,
            
            
               ·sloboda združovania,
            
            
               ·mučenie, zlé zaobchádzanie a podmienky vo väzniciach,
            
            
               ·diskriminácia a rodové násilie,
            
            
               ·práva žien a práva dieťaťa,
            
            
               ·ochrana príslušníkov národnostných menšín a
            
            
               ·sloboda náboženského vyznania.
            
            
               4.VPLYV NA ROZPOČET
            
            
               
                  Žiadny dodatočný vplyv na rozpočet nad rámec toho, čo sa stanovuje v existujúcich medzinárodných záväzkoch EÚ. Ďalšie rozpočtové dôsledky budú stanovené v osobitných návrhoch, ako je napríklad pripravovaný jednotný rámec podpory nástroja európskeho susedstva na roky 2017 – 2020.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Vykonávanie priorít partnerstva medzi EÚ a Arménskom sa bude pravidelne monitorovať, a to aspoň raz za rok. Toto monitorovanie bude prebiehať v kontexte mechanizmov preskúmania a zasadnutí týkajúcich sa dvojstrannej spolupráce medzi EÚ a Arménskom podľa dohody o partnerstve a spolupráci.
               
            
         
         
            
               6.REFERENCIE
            
            
               a)Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Arménskom na strane druhej podpísaná 22. apríla 1996; Ú. v. ES L 239, 9.9.1999.
            
            
               b)Spoločné oznámenie Európskemu parlamentu, Rade, Európskemu hospodárskemu a sociálnemu výboru a Výboru regiónov: Preskúmanie európskej susedskej politiky, JOIN(2015) 050 final.
            
            
               c)Závery Rady o preskúmaní európskej susedskej politiky zo 14. decembra 2015.
            
            
               d)Nariadenie Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva, Ú. v. EÚ L 77/27, 15.3.2014.
            
            
               e)Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie, podpísaný 17. decembra 2012; Ú. v. EÚ L 174, 13.6.2014.
            
            
               f)Dohoda medzi Európskou úniou a Arménskou republikou o readmisii osôb s neoprávneným pobytom, podpísaná 19. apríla 2013; Ú. v. EÚ L 87, 27.3.2013.
            
            
               g)Dohoda medzi Európskou úniou a Arménskou republikou o zjednodušení vydávania víz, podpísaná 17. decembra 2012; Ú. v. EÚ L 289, 31.10.2013.
            
            
               h)Spoločné vyhlásenie o partnerstve v oblasti mobility medzi Európskou úniou a Arménskom, Luxemburg, 28. októbra 2011.
            
            
               2017/0157 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii Únie v Rade pre spoluprácu zriadenej Dohodou o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
            
               so zreteľom na Zmluvu o fungovaní Európskej únie, a najmä na jej články 207 a 209 v spojení s článkom 218 ods. 9,
            
            
               so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej (ďalej len „dohoda o partnerstve a spolupráci“), a najmä na jej článok 78,
            
            
               so zreteľom na spoločný návrh Európskej komisie a vysokej predstaviteľky Únie pre zahraničné veci a bezpečnostnú politiku,
            
            
               keďže:
            
            
               (1)Dohoda o partnerstve a spolupráci bola podpísaná 22. apríla 1996.
            
         
         
            
               (2)Zmluvné strany súhlasili s rokovaním o prioritách partnerstva s cieľom poskytnúť usmernenia a zámery ich spoločnej činnosti podľa jednotlivých odvetví.
            
            
               (3)Zmluvné strany sa dohodli na prioritách partnerstva, ktoré musí prijať Rada pre spoluprácu zriadená dohodou o partnerstve a spolupráci.
            
            
               (4)Pozíciu Únie, ktorá sa má zaujať v Rade pre spoluprácu, pokiaľ ide o prijatie priorít partnerstva medzi EÚ a Arménskom, musí prijať Rada,
            
            
            
               PRIJALA TOTO ROZHODNUTIE:
            
            
               Článok 1
            
            
               Pozícia Únie v Rade pre spoluprácu zriadenej Dohodou o partnerstve a spolupráci medzi Európskym spoločenstvom a jeho členskými štátmi na jednej strane a Arménskou republikou na strane druhej, pokiaľ ide o prijatie priorít partnerstva medzi EÚ a Arménskom vychádza z návrhu odporúčania Rady pre spoluprácu pripojeného k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Závery Rady o preskúmaní európskej susedskej politiky zo 14. decembra 2015.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               EURÓPSKA KOMISIA
            V Bruseli10. 7. 2017
            JOIN(2017) 24 final
            PRÍLOHA
            k
            spoločnému návrhuROZHODNUTIE RADY
            o pozícii Únie v rámci Rady pre spoluprácu medzi EÚ a Arménskom zriadenej Dohodou o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej
            
               
         
         
            
               ODPORÚČANIE RADY PRE SPOLUPRÁCU MEDZI EÚ A ARMÉNSKOM č. XX/2017 z [DEŇ MESIAC 2017]
            
            
            
               o prioritách partnerstva EÚ a Arménska
            
            
            
               RADA PRE SPOLUPRÁCU MEDZI EÚ A ARMÉNSKOM,
            
            
            
               so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, a najmä na jej článok 78,
            
            
            
               keďže:
            
            
               (1)
                     Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej (ďalej len „dohoda o partnerstve a spolupráci“) bola podpísaná 22. apríla 1996 a nadobudla platnosť 1. júla 1999.
            
            
               (2)
                     V súlade s článkom 95 dohody o partnerstve a spolupráci zmluvné strany prijímajú všetky všeobecné alebo osobitné opatrenia potrebné na splnenie povinností, ktoré z dohody vyplývajú, a zabezpečujú, aby sa dosiahli ciele stanovené v dohode.
            
            
               (3)
                     V preskúmaní európskej susedskej politiky sa navrhuje nová fáza spolupráce s partnermi s väčším podielom zodpovednosti na oboch stranách.
            
            
               (4)
                     EÚ a Arménsko chcú svoje partnerstvo upevniť prostredníctvom dohody na súbore priorít na obdobie rokov 2017 – 2020 s cieľom podporiť a posilniť odolnosť a stabilitu Arménska.
            
            
               (5)
                     Zmluvné strany dohody o partnerstve a spolupráci sa preto dohodli na znení priorít partnerstva medzi EÚ a Arménskom, ktorými sa podporí vykonávanie dohody o partnerstve a spolupráci medzi EÚ a Arménskom, pričom spolupráca sa zameria na spoločne určené vzájomné záujmy.
            
            
            
               ROZHODLA TAKTO:
            
            
            
               Článok 1
            
            
         
         
            
               Rada pre spoluprácu prijíma priority partnerstva medzi EÚ a Arménskom uvedené v prílohe.
            
            
            
               Článok 2
            
            
            
               Toto odporúčanie nadobúda účinnosť dňom jeho prijatia.
            
            
            
               V Bruseli [deň mesiac 2017]
            
            
            
               Za Radu pre spoluprácu
            
            
            
               predseda
            
            
            
               ***
            
            
               
            
               PRÍLOHA
            
            
            
            
               
                   
                     
                     
                     
                  
            
            
            
         
         
            
            
               Priority partnerstva
            
            
            
               medzi
            
            
            
               EURÓPSKOU ÚNIOU
            
            
            
               a
            
            
            
               Arménskom
            
            
            
            
            
            
            
            
            
               
            
               I. Kontext
            
            
         
         
            
               Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej (ďalej len „dohoda o partnerstve a spolupráci“) bola podpísaná 22. apríla 1996 a nadobudla platnosť 1. júla 1999. EÚ a Arménsko 6. februára 2017 ukončili rokovania o komplexnej a posilnenej dohode o partnerstve, ktorej znenie sa pripravuje na podpis. Cieľom priorít partnerstva medzi EÚ a Arménskom je uľahčiť vykonávanie spolupráce medzi partnermi, a to aj v kontexte uvedenej novej dohody. Priority partnerstva sú zamerané na posilnenie vzťahu medzi EÚ a Arménskom a podporu univerzálnych hodnôt a stability, odolnosti, bezpečnosti a prosperity založenej na demokracii, ľudských právach, právnom štáte, udržateľnom hospodárskom raste a otvorenosti. Sú v súlade s prioritami Arménskej republiky a EÚ vrátane priorít uvedených v preskúmaní európskej susedskej politiky
                  1
                (ESP). Priority partnerstva rešpektujú zásady spoločnej zodpovednosti a rozlíšenia a vyplývajú zo štyroch priorít
                  2
               , ktoré sa dohodli spoločne na samite Východného partnerstva v roku 2015 v Rige a ktoré obe strany potvrdili ako usmerňujúci rámec budúcej práce na poslednom stretnutí ministrov zahraničných vecí EÚ a Východného partnerstva v máji 2016. Priority partnerstva sú napokon aj v súlade s cieľmi trvalo udržateľného rozvoja do roku 2030 a Parížskou dohodou z roku 2015 a ich záväzkami týkajúcimi sa otázok hospodárskej, environmentálnej a sociálnej udržateľnosti a zmeny klímy.
            
            
            
               EÚ a Arménsko majú spoločné záujmy a hodnoty, najmä pokiaľ ide o angažovanosť Arménska v hospodárskych a politických reformách, ako aj regionálnu spoluprácu vrátane rámca Východného partnerstva. Prostredníctvom novej komplexnej dohody sa obnoví a sformuje právny základ dvojstranných vzťahov, pričom treba využiť jej dynamiku a posilniť vzťahy medzi EÚ a Arménskom, a to aj prostredníctvom dohody o prioritách partnerstva. Nový zastrešujúci rámec a prioritné oblasti spolupráce budú čerpať zo vzájomného záujmu na posilnení našej spolupráce s ohľadom na ďalšie medzinárodné záväzky EÚ a Arménska.
            
            
            
               Priority partnerstva sú postavené na úspešnej spolupráci vrátane spolupráce v rámci vykonávania akčného plánu ESP, ktorý nahradia. Tieto priority partnerstva by mali tvoriť program pravidelných stretnutí v rámci politického dialógu a odvetvových dialógov vymedzených v novej dohode, ktorá bude aj rámcom vykonávania a monitorovania týchto priorít.
            
            
            
               Budúca finančná spolupráca EÚ a Arménska a programovanie, najmä jednotný rámec podpory pre Arménsko na obdobie rokov 2017 – 2020, budú založené na týchto prioritách partnerstva.
            
            
            
               
            
               II. Priority
            
            
            
               Priority partnerstva sú odrazom spoločných záujmov a zameriavajú sa na tie oblasti, kde je spolupráca vzájomne prospešná. Arménsko a EÚ budú aj naďalej sledovať kľúčové ciele podpory regionálnej stability založenej na spoločných hodnotách a pevnom odhodlaní podporovať demokraciu a ľudské práva. Občianska spoločnosť je dôležitým hráčom v kontexte Východného partnerstva, a EÚ a Arménsko budú ďalej uľahčovať jej zapojenie do vykonávania týchto priorít. Hospodárska spolupráca na podporu udržateľného rastu je oblasťou, na ktorej majú zmluvné strany silný spoločný záujem a kde sa preskúmajú všetky príležitosti na zlepšenie podnikateľského prostredia. Rýchlejší a inkluzívnejší rast si bude vyžadovať posilnenie primeraných zručností verejných inštitúcií a ľudského kapitálu, ďalšie zlepšenie správy vecí verejných a lepšie prepojenia infraštruktúry. Prostredníctvom riešenia týchto otázok sa vytvoria priaznivé podmienky na silnejšiu spoluprácu v kľúčových odvetviach a na zvýšenú mobilitu v prospech občanov v EÚ aj v Arménsku. Priority sú vzájomne prepojené a vzájomne sa posilňujú. Každá prioritná téma zahŕňa niekoľko prvkov, ktoré sa riešia multidisciplinárne a prierezovo, keďže takýto prístup potrebný na dosiahnutie cieľa. Týka sa to aj spoločnej aktívnej účasti na viacstranných fórach spolupráce vrátane rámca Východného partnerstva.
            
            
            
               1. Posilnenie inštitúcií a dobrá správa vecí verejných
            
            
            
               EÚ a Arménsko sú odhodlané rozvíjať ďalšiu spoluprácu s cieľom podpory ľudských práv, právneho štátu a základných slobôd. Budú spolupracovať na neustálom zlepšovaní arménskej verejnej správy, dobrej správy vecí verejných a súdnictva, zintenzívnia boj proti korupcii a posilnia občiansku spoločnosť. Vo všetkých oblastiach sa bude uplatňovať rodová rovnosť, environmentálne a sociálne otázky.
            
            
            
               Dôraz sa bude klásť na vykonávanie a presadzovanie príslušných právnych predpisov vrátane novej ústavy. Reforma volebného systému dohodnutá v septembri 2016 okrem iného na základe odporúčaní Organizácie pre bezpečnosť a spoluprácu v Európe a jej Úradu pre demokratické inštitúcie a ľudské práva sa vzťahuje na parlamentné voľby od 2. apríla 2017. Zmluvné strany sa budú snažiť ďalej rozvíjať priaznivé prostredie pre občiansku spoločnosť vrátane organizácií sociálnych partnerov a ich účasti na rozhodovaní. Občianska spoločnosť sa vyjadrovala k príprave týchto priorít partnerstva a bude hrať dôležitú úlohu aj prostredníctvom účasti na monitorovaní ich vykonávania.
            
            
            
               Zmluvné strany posilnia svoje úsilie v oblasti reformy verejnej správy vrátane miestnych orgánov a presadzovania práva. Osobitná pozornosť sa bude venovať právnemu štátu, podpore nezávislosti súdnictva, prístupu k spravodlivosti, ako aj právu na spravodlivý proces. Reforma sa začne vytvorením strategického rámca reformy verejnej správy. Cieľom našej spolupráce je posilniť zodpovednosť a účinnosť verejnej správy prostriedkami, ktoré zahŕňajú moderné riadenie ľudských zdrojov zohľadňujúce rodový aspekt a široké využitie elektronickej verejnej správy, a to aj v odvetví zdravotníctva. Tvorba politiky a jej hodnotenie bude založené na jasných dôkazoch, ktoré bude okrem iného poskytovať vysokokvalitný štatistický úrad.
            
         
         
            
            
               Jadrom správnej reformy bude boj proti korupcii a úsilie krajiny posilňovať právny štát. Spolupráca sa bude zameriavať na posilnenie protikorupčných orgánov a preskúmanie právnych predpisov, najmä systému verejného obstarávania, systému majetkových priznaní s cieľom zaistiť jeho správne vykonávanie a riadenie verejných funkcií v hospodársky alebo inak dôležitých oblastiach (obstarávanie, clá, povolenia) s cieľom zabezpečiť vysoké etnické štandardy a vyhýbať sa konfliktu záujmov. Zmluvné strany budú vykonávať finančnú pomoc v súlade so zásadami riadneho finančného hospodárenia a budú spolupracovať na ochrane finančných záujmov EÚ a Arménska v súlade s príslušnými ustanoveniami komplexnej a posilnenej dohody o partnerstve.
            
            
            
               Spolupráca v odvetví bezpečnosti bude smerovať k posilneniu zodpovednosti poskytovateľov bezpečnostných služieb a k riešeniu spoločných problémov v oblasti boja proti organizovanému zločinu, drogám a terorizmu vrátane financovania terorizmu a prania špinavých peňazí s využitím prostriedkov, ktoré rešpektujú ustanovenia týkajúce sa spravodlivosti, slobody a bezpečnosti stanovené v jednotlivých dohodách, ktorými sa riadia vzťahy EÚ a Arménska. Ďalšia modernizácia riadenia hraníc bude prispievať k bezpečnosti krajiny a regiónu, ako aj k hospodárskemu rozvoju prostredníctvom uľahčenia legitímnych výmen. Zmluvné strany budú spolupracovať aj na vymáhaní majetku pochádzajúceho z trestnej činnosti prostredníctvom zlepšenia právneho rámca Arménska a vytvorenia plnohodnotného úradu na vymáhanie majetku.
            
            
            
               2. Hospodársky rozvoj a trhové príležitosti
            
            
            
               Spoločný cieľom zmluvných strán je udržateľný a inkluzívny hospodársky rast Arménska. Udržateľný rast si vyžaduje zdravé hospodárske politiky, ktorými sa zabezpečí makroekonomická a finančná stabilita. Takéto politiky by mali zahŕňať sústavnú podporu udržateľných rozpočtových politík pri zachovaní kapitálových a sociálnych výdavkov a konsolidácii rezerv voči externým šokom. Správa verejných financií (ktorá je dôležitým prvkom správy vecí verejných, ako aj demokracie a hospodárskeho rozvoja) sa bude pridržiavať zásad najlepších medzinárodných postupov. Na účel zvýšenia stability a odolnosti finančného sektora sa bude v súlade s medzinárodnými normami a osvedčenými postupmi posilňovať bankový dohľad. Výber daní sa zlepší modernizáciou a reformou správy ciel a daní vrátane medzinárodnej spolupráce a posilnenia boja proti podvodom.
            
            
            
               Zlepšené podnikateľské prostredie je základnou podmienkou hospodárskeho rozvoja. V tejto oblasti sa bude spolupráca zameriavať na ďalšie zjednodušenie administratívnych konaní, zníženie administratívnych nákladov, zlepšenie prístupu malých a stredných podnikov (MSP) k financovaniu na zdravom a diverzifikovanom finančnom trhu a posilnenie ochrany a presadzovania majetkových práv. Silné organizácie na podporu podnikania a podnikateľské združenia by hospodárskym subjektom mohli pomôcť využiť nové príležitosti a posilniť ich hlas pri tvorbe hospodárskych politík. EÚ a Arménsko sa budú snažiť posilniť schopnosť arménskych podnikov zúčastňovať sa na medzinárodných reťazcoch pridanej hodnoty, do ktorých budú zapojené hospodárske subjekty EÚ a Arménska, čo podporí transfer technológie a poznatkov. Úloha organizácií na podporu podnikania má v tomto zmysle zásadný význam a podpora EÚ pri spájaní arménskych a európskych podnikov môže posilniť vnútroštátne úsilie. Arménska účasť na medzinárodných reťazcoch pridanej hodnoty môže zahŕňať priame zahraničné investície, ktorými môže byť táto účasť posilnená a urýchlená, čo môže prispieť k budovaniu a posilneniu miestnych zručností a kompetencií. Na tento účel je potrebné zlepšiť investičný rámec posilnením transparentnosti, spoľahlivosti a účinnosti. Investičné prostredie, ktoré podporuje podnikanie, zahŕňa aj účinnú hospodársku súťaž na trhoch s výrobkami a službami zaistenú silným, nezávislým orgánom na kontrolu hospodárskej súťaže, ktorý funguje podľa najvyšších etických štandardov, s prístupom k účinnému mechanizmu presadzovania antitrustových právnych predpisov a k účinnej ochrane práv duševného vlastníctva. Pre posilnenie rastu bude mať zásadný význam uplatňovanie jednoduchosti podnikania vo všetkých politikách. Budú potrebné moderné politiky zamestnanosti a sociálne politiky, ktorými sa zaručí, že hospodársky vývoj bude inkluzívny a prispeje k zlepšeniu života všetkých arménskych občanov. Týka sa to aj vhodných inštitúcií, ktoré zabezpečia účinný dohľad nad pracovnými podmienkami vrátane zdravia a bezpečnosti pri práci.
            
            
            
               Je dôležité vykonávať celkovú stratégiu rozvoja Arménska, ako aj odvetvové stratégie (Stratégia MSP a odporúčania posúdenia iniciatívy „Small Business Act“ pre Európu, stratégia podpory vývozu, rozvoja vidieka a pod.) s cieľom aktívne sa zúčastňovať na programoch EÚ pre MSP (COSME) a pre výskum a inovácie (Horizont 2020) a posilňovať regulačný a infraštruktúrny rámec informačných a komunikačných technológií (IKT) s plným využitím podpory EÚ v týchto oblastiach.
            
            
            
               Posilnenie digitálneho hospodárstva vrátane aproximácie arménskeho digitálneho prostredia s jednotným digitálnym trhom EÚ bude dôležitou podmienkou modernizácie arménskeho hospodárstva a spoločnosti.
            
            
            
               Monitorovanie a vykonávanie týchto stratégií by malo zahŕňať verejno-súkromný dialóg a konzultácie s príslušnými organizáciami občianskej spoločnosti vrátane organizácií sociálnych partnerov.
            
            
            
               Ekologické hospodárstvo ponúka dôležitú cestu rastu k trvalo udržateľnému rozvoju. Environmentálne otázky vrátane zmeny klímy sa budú uplatňovať vo všetkých príslušných politikách.
            
            
            
               EÚ a Arménsko vytvorili účinnú spoluprácu v oblasti poľnohospodárstva, regionálneho rozvoja a rozvoja vidieka s cieľom podporovať vznik skupín poľnohospodárov a reťazce pridanej hodnoty v celom Arménsku. Hoci poľnohospodárstvo a samozásobiteľské poľnohospodárstvo poskytuje príležitosti na potravinovú bezpečnosť a neformálne zamestnávanie, je dôležité ďalej podporovať konkurencieschopnosť tohto odvetvia, a to aj prostredníctvom budovania kapacít a prístupu k financiám. Čerpajúc z minulých úspechov a v koordinácii s reformou verejnej správy na všetkých úrovniach budú zmluvné strany pokračovať v posilnení hospodárskej, sociálnej a územnej kohézie medzi regiónmi.
            
         
         
            
            
               3. Konektivita, energetická účinnosť, životné prostredie a opatrenia proti zmene klímy
            
            
            
               Arménsko musí vzhľadom na svoju vnútrozemskú polohu prekonať problémy súvisiace s konektivitou. V rámci krajiny navyše niektoré regióny trpia dôsledkami vzdialenosti a obmedzených spojení s centrami hospodárskej, politickej a sociálnej činnosti. Spolupráca medzi EÚ a inými krajinami východného partnerstva v uvedených oblastiach, najmä s Gruzínskom, môže prispieť k zmierneniu následkov zemepisnej orientácie tejto krajiny.
            
            
            
               Rastový potenciál Arménska by sa zvýšil prostredníctvom zlepšenia podnikateľských príležitostí, dopravy, logistiky a prepojení s pridanou hodnotou, ktoré by boli posilnené zlepšenou vnútornou a cezhraničnou konektivitou. Hlavnými spôsobmi dopravy sú cestná, železničná a letecká preprava. Keďže hlavnými obchodnými partnermi Arménska sú EÚ, Rusko a Čína, náklady sa zvyčajne prepravujú železničnými prevoznými službami z gruzínskych prístavov. Zmluvné strany budú spolupracovať na uľahčovaní rýchlych colných konaní na hraniciach, pretože sú nevyhnutné pre vyhýbanie sa nákladným zdržaniam pre všetky spôsoby dopravy.
            
            
            
               Zmluvné strany budú spolupracovať aj v rámci rozšírenej základnej transeurópskej dopravnej siete (TEN-T) na základe jasnej prioritizácie s cieľom zlepšiť prístup Arménska na medzinárodné trhy. Podporovať sa bude aj spolupráca v oblasti bezpečnosti ciest, ktorá sa týka aspektov infraštruktúry, ako aj politiky. Investície do infraštruktúry by mali byť šetrné k životnému prostrediu a odolné proti zmene klímy.
            
            
            
               S cieľom zaručiť účinné spojenia a rozvoj trhu nad rámec bezprostredného susedstva je potrebné vykonať reformu civilného letectva, ktorá nakoniec povedie k uzatvoreniu dohody o letectve s EÚ.
            
            
            
               Dobrá správa v oblasti životného prostredia (najmä využitie hodnotenia environmentálneho vplyvu a strategického environmentálneho hodnotenia, prístup k environmentálnym informáciám a prístup k spravodlivosti v environmentálnych otázkach) a integrácia životného prostredia a opatrení proti zmene klímy do príslušných oblastí politiky vytvoria pevný základ trvalo udržateľného rozvoja. Záväzky v oblasti životného prostredia tak, ako sa uvádzajú v novej dohode, budú základom príslušných reforiem. Zvýšenie energetickej účinnosti prinesie rýchle, významné a udržateľné ušetrenia a posilní prechod na nízkoemisné hospodárstvo odolné proti zmene klímy. V odvetví bývania by takéto opatrenia mohli byť prepojené s uplatňovaním Dohovoru primátorov a starostov. Potrebné je zabezpečenie vysokej úrovne jadrovej bezpečnosti: základom budú normy Medzinárodnej agentúry pre atómovú energiu (MAAE) a normy a postupy EÚ, ktoré sa uvádzajú v komplexnej a posilnenej dohode o partnerstve.
            
            
            
               Spoľahlivé a cenovo primerané dodávky energie sú základnou podmienkou fungovania modernej spoločnosti, pričom podmienkou ich udržateľnosti je zamedzenie ich environmentálneho a klimatického vplyvu. Zlepšenie energetickej účinnosti a efektívnosti využívania zdrojov vrátane sektora bývania a zvýšenie využívania energie z obnoviteľných zdrojov prispeje k naplneniu tohto cieľa prostredníctvom vykonania najnovších právnych predpisov v oblasti energetickej účinnosti, obnoviteľných zdrojov energie a trhu s elektrinou. Tieto ciele treba sledovať aj prostredníctvom verejného obstarávania služieb a infraštruktúry.
            
            
            
               Energetickú bezpečnosť možno posilniť aj zlepšením a zvýšením spojení so susednými krajinami. Pokračujúca účasť Arménska na viacstrannej spolupráci v rámci Východného partnerstva bude nevyhnutná na identifikáciu projektov spoločného záujmu, ktoré by mohli profitovať z finančnej podpory EÚ. Kľúčovými nástrojmi na zaistenie bezpečnosti energie a energetickej bezpečnosti je pokračovanie úsilia na zaistenie vysokých úrovní jadrovej bezpečnosti na základe noriem MAAE a noriem a postupov EÚ, ktoré sa uvádzajú v komplexnej a posilnenej dohode o partnerstve, zlepšovanie energetickej účinnosti a posilňovanie energie z obnoviteľných zdrojov s jasnou prioritizáciou investícií.
            
            
            
               Posledným kľúčovým cieľom zostáva zatvorenie a bezpečné vyradenie jadrovej elektrárne Medzamor z prevádzky a skoré prijatie plánu realizácie/akčného plánu na tento účel s ohľadom na potrebu jej náhrady novou kapacitou, ktorou by sa zabezpečila energetická bezpečnosť Arménska a podmienky na trvalo udržateľný rozvoj.
            
            
            
               4. Mobilita a medziľudské kontakty
            
         
         
            
            
               Zmluvné strany budú spolupracovať na uľahčení mobility svojich štátnych príslušníkov a rozšírení rozsahu kontaktov medzi ľuďmi prostredníctvom cielených akcií zameraných na mládež, študentov, výskumníkov, umelcov, subjekty pôsobiace v oblasti kultúry a podnikateľov. EÚ uznáva dôležitosť žiadosti Arménska na začatie dialógu o liberalizácii vízového režimu. EÚ očakáva, že vo vhodnom čase zváži otvorenie takého dialógu.
            
            
            
               Riadenie migračných tokov bude založené na dohode o zjednodušení udeľovania víz/dohode o readmisii. EÚ oceňuje úlohu Arménska pri prijímaní utečencov zo Sýrie, vďaka čomu je oprávnené na podporu z 
               
                  Regionálneho trustového fondu EÚ zriadeného v reakcii na krízu v Sýrii
               
               
                  3
               .
            
            
            
               Výzvam na globálnom trhu možno čeliť len so solídnym balíkom zručností na všetkých úrovniach, či už ide o podniky alebo o verejnú správu. Treba posilniť vzdelávanie v skorom detstve, v primárnom, sekundárnom a vyššom vzdelávaní a v odbornom vzdelávaní a príprave, ako aj spoluprácu medzi vzdelávacím systémom, systémom odbornej prípravy a podnikmi tak, aby sa dosiahol ich plný prínos k rozvoju uvedených zručností. Osobitná pozornosť sa bude venovať výskumu a inováciám po pridružení Arménska k programu Horizont 2020.
            
         
         
            
                  
                     (1)
                  18.11.2015 JOIN(2015) 50 final.
               
               
                  
                     (2)
                  Pozri štyri hlavy v časti II týkajúcej sa priorít.
               
               
                  
                     (3)
                  Rozhodnutie Komisie C(2014) 9615 z 10. decembra 2014 o zriadení Regionálneho trustového fondu Európskej únie, ktorý vznikol v reakcii na sýrsku krízu (tzv. fond „Madad“).